Gandia serà la ciutat amfitriona de la propera Assemblea de la Xarxa de Territoris Socialment Responsables (Red RETOS) del Ministeri de Treball i Economia Social
14 octubre 2024

## Gandia serà la ciutat amfitriona de la propera Assemblea de la Xarxa de Territoris Socialment Responsables (Red RETOS) del Ministeri de Treball i Economia Social14 octubre 2024Última actualització: 14 octubre 2024

![](../gestion/img/4111e33cee37431e79b55ea69d9de6e4d23ba0fe552540bf14aa26a48bfeebe0.jpg)  
  

RETOS és una xarxa d'àmbit nacional liderada pel Ministeri de Treball i Economia Social, la missió del qual és articular, integrar i implementar diferents estratègies per al desenvolupament de Territoris Socialment Responsables, per tal de millorar la qualitat de vida de la ciutadania.  
  
L'Ajuntament de Gandia forma part d'aquesta xarxa des de 2008, junt a 29 entitats més. En la darrera Assemblea anual celebrada el 30 de setembre en Granada, l'Ajuntament va estar representat per la regidora d'Economia, Empresa, Innovació i Comerç, Elena Moncho i per personal tècnic del departament. En aquesta assemblea, es va tractar sobre la visibilitat i posicionament de la xarxa i es van constituir nous grups de treball per tal de definir el pla d'acció en el marc de l'estratègia dissenyada per als pròxims anys.  
  
Així també, va tindre lloc una Jornada oberta sobre reptes d'innovació i responsabilitat social en projectes de desenvolupament, en la que es van presentar diverses experiències de projectes socials i innovadors que han tingut impacte al territori.  
  
En la reunió de Granada es va decidir que Gandia acolliria la pròxima Assemblea de la xarxa, prevista per a maig de 2025, on tindrà l'oportunitat de donar a conéixer a la resta de membres, experiències concretes i bones pràctiques com a territori innovador i sostenible i que contribueixen a millorar la qualitat de vida de la ciutadania.  
  
Moncho va mostrar la seua satisfacció per l'elecció de Gandia com a seu de la propera assemblea. "El fet que Gandia haja sigut triada és una bona notícia. Ens reafirma en la bona feina que estem fent en aquest àmbit i ens permetrà que moltes persones d'altres municipis coneguen la nostra ciutat".

[Twittear](https://twitter.com/share)